Na temelju Odluke o davanju na korištenje javnih površina („Službene novine Općine Vrsar-Orsera“, broj: 4/17, 12/19, 2/21 i 2/22), odredbi Odluke o porezima Općine Vrsar-Orsera („Službene novine Općine Vrsar-Orsera“, broj: 4/21) i Odluke općinskog načelnika KLASA: 363-01/22-01/87, Ur broj: 2163-40-01-03/35-22-2, Komisija za dodjelu na korištenje javnih površina Općine Vrsar-Orsera objavljuje:

**NATJEČAJ**

za dodjelu na korištenje javnih površina za postavljanje ugostiteljskih štandova za vrijeme trajanja ribarskih fešti na području općine Vrsar-Orsera

PREDMET NATJEČAJA:

Javna površina za postavljanje ugostiteljskih štandova u Vrsaru, na obali M. Tita, za vrijeme trajanja ribarskih fešti, u organizaciji Turističke zajednice općine Vrsar i Općine Vrsar-Orsera, sukladno tematskim pozicijama kako slijedi:

|  |  |
| --- | --- |
| Pozicija broj 201: Brodet | Pozicija broj 205: Školjke |
| Pozicija broj 202: Fritto misto | Pozicija broj 206: Bijela riba |
| Pozicija broj 203: Plava riba | Pozicija broj 207: Plava riba |
| Pozicija broj 204: Glavonošci | Pozicija broj 208: Bijela riba |

POČETNA CIJENA:

- 4.860,00 kn sezonski (u periodu 01.04.-30.09.) za pojedinu poziciju.

KARAKTERISTIKE ŠTANDOVA

* Ukupna dimenzija javne površine koja se daje na korištenje (uključujući radnu poziciju) je 18 m2, odnosno 6x3m.
* Radna pozicija uključuje slijedeću osnovnu opremu:
* tri radna stola dužine 160, širine 70 cm – osigurava TZO Vrsar,
* suncobran – osigurava TZO Vrsar,
* šank maksimalne dužine 120 cm i maksimalne visine 95 cm bez nadstrešnice – osigurava korisnik,
* samostojeći šankomat za pivo – osigurava korisnik i
* hladnjak za piće – osigurava korisnik.
* Moguća dodatna oprema je: ploča, roštilj, friteze, kotlovina, gradele na ugljen i sl.

Navedena dodatna oprema mora biti postavljena unutar propisanog prostora koji se daje na korištenje i sukladno priloženoj skici koja je sastavni dio ovog teksta natječaja.

ČISTOĆA RADNE OPREME I IZGLED ŠTANDA

* Radnje poput četkanja ili struganja roštilja, gradela ili ploča, nisu dozvoljene na lokaciji održavanja "Ribarske fešte" kako bi se spriječilo izlijevanje deterdženata i ulja u more. Korisnik za kojeg se ustanovi da krši ovu odredbu, bit će prijavljen nadležnoj inspekciji uz oduzimanje odobrenja za korištenje javne površine.
* Prije početka i tijekom održavanja „Ribarske fešte“ korisnici moraju osigurati da njihove radne pozicije budu čiste i uredne.
* Ispod uslužnog pulta, roštilja, friteze i ostale opreme, gdje može doći do curenja ulja i sl., obavezno na pod staviti odgovarajuću zaštitu (linoleum, tepison i sl.), a u slučaju da se javna površina onečisti, korisnik je istu dužan očistiti o svom trošku najkasnije dan nakon održavanja fešte do 12:00 sati.

POSLUŽIVANJE HRANE I PIĆA

* Na predmetnim javnim površinama moguće je usluživanje jela isključivo ribljeg porijekla i određenih pića.
* Od pića moguće je posluživati isključivo vino, pivo, vodu, sokove i domaće rakije. Nije dozvoljeno posluživanje koktela, stranih alkoholnih pića i miješanih pića (gazirani sok i strana alkoholna pića).
* Od hrane moguće je pripremati i posluživati jela isključivo vezana za temu štanda.
* Ukoliko korisnik priprema jela i priloge koja nisu u skladu s temom štanda, bit će mu izrečena opomena. U slučaju da korisnik i nakon izrečene opomene priprema jela koja nisu u skladu s temom štanda, bit će mu oduzeto odobrenje za korištenje javne površine.
* Najkasnije sedam (7) dana prije početka svake ribarske fešte korisnik je dužan javiti TZO Vrsar popis jela koja će pripremati na toj fešti i pridržavati se istoga.

DOVOZ I ODVOZ OPREME NA LOKACIJU

* Stolove i klupe dovozi i odvozi angažirani prijevoznik od strane TZO Vrsar, te ih postavlja sukladno planu pozicija.
* Nije dozvoljeno postavljanje dodatnih stolova i klupa, izuzev onih postavljenih od strane TZO Vrsar.
* Parkiranje osobnih i dostavnih vozila je dozvoljeno isključivo na za to predviđenom mjestu na parkiralištu Saline (označeno na skici iz Natječaja).
* Postavljanje opreme na dodijeljenu javnu površinu moguće je najranije na dan održavanja ribarske fešte i to od 7:00 do 18:00 sati, te se moraju ukloniti drugi dan od 7:00 do 12:00 sati.
* Radne stolove (tri komada) i suncobran korisnik može preuzeti u zajedničkom skladištu na dan održavanja „Ribarske fešte“ od 07:00 do 12:00 sati.
* Obavezno je prije početka rada ugovoriti odvoz smeća sa Uslugom Poreč d.o.o., te dokaz o tome dostaviti Općini Vrsar-Orsera.
* Nakon završetka fešte smeće ostaviti na primjeren način na za to određeno mjesto te očistiti svu opremu dodijeljenu od strane TZO Vrsar koju je potrebno vratiti u skladište idućeg dana u vremenu od 07:00 do 12:00 sati.

OSTALA PRAVILA

* Obavezno je jednoobrazno odijevanje u odjeću (majice, pregače i sl,), te korištenje rekvizita (suncobrani i sl.) dodijeljenih od strane TZO Vrsar
* Za vrijeme trajanja ribarske fešte bit će osiguran zajednički razglas na svim lokacijama. Nije dozvoljeno puštanje vlastite glazbe.

**1.** Javna se površina daje se na korištenje na period od tri (3) turističke sezone (2022., 2023. i 2024. godine).

Općina Vrsar-Orsera će oduzeti Rješenje i prije isteka navedenog roka ukoliko komunalni redari u provođenju nadzora ustanove da se javna površina koristi suprotno izdanom Rješenju ili se uvidom u financijske knjige Općine Vrsar-Orsera ustanovi da porez na korištenje javne površine nije uplaćen u rokovima navedenim u istome. Nakon prve usmene opomene komunalnog redara, za sljedeće kršenje odredbi Rješenja/, komunalni redar sastavlja zapisnik, te će Jedinstveni upravni odjel Općine Vrsar-Orsera na osnovi njega pristupiti postupku njegovog oduzimanja.

U slučaju oduzimanja Rješenja, korisnik javne površine obvezan je uplatiti razrezani porez u cijelosti za tekuću sezonu te gubi pravo sudjelovati na idućem natječaju.

**2.** Tijekom svake turističke svake sezone održat će se najmanje sedam (7) ribarskih fešti.

Termini tijekom turističke sezone 2022. godine su slijedeći: 17.06.2022., 15.07.2022., 29.07.2022., 12.08.2022., 21.08.2022., 02.09.2022., 23.09.2022.

Termini za turističke sezone 2023. i 2024. dostaviti će se korisnicima u tekućoj godini.

U slučaju odgode određenog termina manifestacije zbog loših vremenskih uvjeta ili drugih nepredviđenih okolnosti, odredit će se novi termin, o čemu će korisnici biti obaviješteni u najkraćem mogućem roku.

**3.** Davanje na korištenje javnih površina izvršit će se temeljem prikupljenih pisanih ponuda. Ponude se moraju dostaviti (moraju biti zaprimljene zbog otvaranja istog dana) do 12:00 sati u četvrtak, 26.05.2022. godine u Jedinstveni upravni odjel Općine Vrsar-Orsera na adresu: OPĆINA VRSAR-ORSERA, Komisija za dodjelu na korištenje javnih površina, Trg Degrassi 1, 52450 Vrsar-Orsera, s napomenom "ZA NATJEČAJ JAVNE POVRŠINE - NE OTVARAJ". Otvaranje ponuda bit će javno i započet će u 13:00 sati, 26.05.2022. godine, u istim prostorijama.

**4. Ponuda treba sadržavati:**

1. osnovne podatke o ponuditelju **obavezno na** **formularu** izdanom od strane Općine (formular se može naći na internetskoj stranici www.vrsar.hr ili u Općini Vrsar-Orsera),
2. precizno navedenu poziciju, navodeći broj pozicije za koju se ponuditelj natječe na formularu iz točke 1.,
3. ponuđenu visinu poreza na korištenje javne površine koju ponuditelj nudi,
4. dokaz o uplati jamčevine u iznosu **od 50% od početne visine poreza** na korištenje javne površine na određenoj poziciji
5. obrtnicu, izvod iz registra trgovačkog suda za pravne osobe, neki drugi dokaz o mogućnosti obavljanja djelatnosti na poziciji za koju se natječe.
6. izjavu o nepostojanju duga, po bilo kojoj osnovi, prema Općini Vrsar-Orsera (formular se može naći na internetskoj stranici www.vrsar.hr ili u Općini Vrsar-Orsera)
7. izjavu o suglasnosti za uklanjanje vlastitih stvari s javne površine (robe za prodaju, i ostalih stvari) po nalogu komunalnog redara u slučaju nepridržavanja općinskih propisa i/ili odredbi izdanog Rješenja. (formular se može naći na internetskoj stranici www.vrsar.hr ili u Općini Vrsar-Orsera)

**5. Komisija između potpunih i pravovremenih ponuda bira najpovoljnijeg ponuditelja temeljem sljedećeg kriterija:**

* **visine ponuđenog poreza na korištenje javne površine, uz pravo prvenstva za dosadašnje  
  korisnike predmetnih javnih površina, ukoliko prihvate najviši iznos ponuđenog poreza za određenu javnu površinu.**

U slučaju dviju ili više identičnih ponuda (izuzev rečenog u prethodnom stavku), Komisija provodi usmeno nadmetanje između ponuđača čiji su iznosi ponuđenog poreza na korištenje javne površine najveći.

**6**. Na natječaju ne mogu sudjelovati ponuditelji koji imaju nepodmirene obveze prema Općini Vrsar-Orsera po bilo kojoj osnovi.

7. Na Natječaju ne mogu sudjelovati ponuditelji kojima je u prethodnom trogodišnjem razdoblju oduzet akt temeljem kojeg su koristili javnu površinu po bilo kojoj osnovi.

**7.** Fizička ili pravna osoba može se natjecati za više pozicija. Ukoliko se neki natjecatelj natječe za više pozicija, jamčevina se plaća za svaku poziciju. U slučaju da je natjecatelj pravna osoba, mora biti registrirana najmanje dvije (2) godine.

**8.** Komisija zadržava pravo ne prihvatiti ponude za pojedinu poziciju ocijeni li da među dostavljenim ponudama za nju nijedna nije povoljna.

**9.** Komisija zadržava pravo izmjene pozicije za pojedine namjene.

**10.** Komisija zadržava pravo ponude druge pozicije ponuditelju koji na određenoj poziciji nije bio najpovoljniji.

**11.** Rezultati o najpovoljnijim ponudama će se objaviti u roku od 8 dana od dana odabira, na oglasnoj ploči Općine Vrsar-Orsera.

**12.** Najpovoljnijem ponuđaču će Jedinstveni upravni odjel Općine Vrsar-Orsera izdati Rješenje o uvjetima i načinu plaćanja poreza na korištenje javnih površina u roku od osam dana od dana objave rezultata natječaja na oglasnoj ploči Općine Vrsar-Orsera, u slučaju da je ispunio sve obveze iz Natječaja. Odredbe ovog Natječaja kao i visina i način plaćanja poreza sastavni su dio Rješenja.

Korisnik je dužan raditi na svim planiram feštama, osim u slučaju opravdanih razloga o čemu je dužan obavijestiti Jedinstveni upravni odjel Općine Vrsar-Orsera.

Ukoliko korisnik ne postupi po stavku 2. ovog članka, gubi pravo korištenja javne površine. Komisija može uz prethodnu pismenu obavijest, donijeti odluku o dodjeli iste javne površine drugoj zainteresiranoj pravnoj ili fizičkoj osobi.

**13. Način plaćanja:**

Porez za korištenje javne površine fizičke i pravne osobe plaćaju u dvije rate:

- 50% od ponuđene sezonske visine poreza za korištenje javne površine plaća do 15.06. tekuće godine. Uplaćena jamčevina uračunava se u prvu ratu.

- 50% od ponuđene sezonske visine poreza za korištenje javne površine plaća do 15.09. tekuće godine.

- Uplata se vrši na račun Proračuna Općine Vrsar IBAN HR 5124020061851600003,

poziv na broj : 68 1740 - OIB s naznakom: "POREZ JP ZA (godina za koju se vrši plaćanje)"

napomena: OIB iz poziva na broj, prilikom uplate jamčevine ili ostaloga **mora biti istovjetan** OIB-u navedenome u formularu "ponude".

**Ukoliko pojedini kandidat, nakon objave rezultata natječaja, odustane od pojedine pozicije, gubi pravo na povrat jamčevine.**

**14.** Izabrani ponuditelji dužni su prije izdavanja Rješenja dostaviti ugovor ili sl. sklopljen s komunalnim poduzećem Usluga d.o.o. Poreč o odvozu i zbrinjavanju otpada, te Bjanko zadužnicu i/ili druge instrumente osiguranja plaćanja po zahtjevu Jedinstvenog upravnog odjela Općine Vrsar-Orsera.

**15.** Komisija zadržava pravo odbacivanja prispjelih ponuda osoba ili tvrtki u kojoj su osnivači osobe koji su dužni Općini Vrsar-Orsera po bilo kojoj osnovi.

**16.** Na natječaju ne mogu sudjelovati ponuditelji kojima je u prethodnom trogodišnjem razdoblju oduzet akt temeljem kojeg su koristili javnu površinu po bilo kojoj

**17.** Komisija zadržava pravo poništenja Natječaja u cijelosti ili dijelu, bez obveza prema ponuditeljima.

**KLASA: 363-01/22-01/87**

**URBROJ: 2163-40-01-03/35-22-3**

**Vrsar, 17.05.2022. godine**

**Predsjednik komisije**

**Antonio Đaković, v.r.**